ΚΑΝΟΝΙΣΜΟΣ (ΕΟΚ) αριθ. 739/93 ΤΟΥ ΣΥΜΒΟΥΛΙΟΥ της 17ης Μαρτίου 1993 για την εφαρμογή της κοινής τιμής του γάλακτος σε σκόνη στην Πορτογαλία

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας, και ιδίως το άρθρο 234 παράγραφος 3,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

Εκτιμώντας:

ότι η υλοποίηση της ενιαίας αγοράς προϋποθέτει την κατάργηση των εμποδίων στις συναλλαγές όχι μόνο μεταξύ των κρατών μελών της Κοινότητας με τη σύνθεσή της στις 31 Δεκεμβρίου 1985, αλλά και όσο το δυνατό περισσότερο, ανάμεσα σ' αυτά τα κράτη μέλη και την Ισπανία και την Πορτογαλία-

ότι, όσον αφορά το αποκορυφωμένο γάλα σε σκόνη, η υπάρχουσα διαφορά ανάμεσα στην τιμή που εφαρμόζεται στην Πορτογαλία και την κοινή τιμή, θα έπρεπε, σύμφωνα με την πράξη προσχώρησης, να οδηγήσει στην παράταση της περιόδου ευθυγράμμισης των τιμών και, συνεπώς, στην εφαρμογή των αντισταθμιστικών ποσών προσχώρησης έως το έτος 1995- ότι η χορήγηση στους πορτογάλους παραγωγούς μιας μεταβατικής και σταδιακά μειούμενης ενίσχυσης, θα επέτρεπε ωστόσο να αποφευχθεί μια τόσο μακροχρόνια παράταση και να πραγματοποιηθεί η ευθυγράμμιση των τιμών ήδη από την 1η Ιανουαρίου 1993-

ότι, προκειμένου να ληφθούν υπόψη οι δυσκολίες που επιφέρει, για τους πορτογάλους παραγωγούς, η κατάργηση του συμπληρωματικού μηχανισμού στις συναλλαγές (ΣΜΣ) για τα γαλακτοκομικά προϊόντα, θα πρέπει να καθοριστεί το αρχικό ποσό της προαναφερόμενης ενίσχυσης σε επίπεδο που δεν υπερβαίνει την απλή διαφορά των τιμών των αζωτούχων ουσιών γάλακτος (1,57 Ecu) και να προβλεφθεί η προοδευτική μείωσή της μέχρι τη λήξη της περιόδου εμπορίας 1997/98,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Εφαρμόζεται στην Πορτογαλία η κοινή τιμή του αποκορυφωμένου γάλακτος σε σκόνη.

Άρθρο 2

1. Χορηγείται ενίσχυση στους πορτογάλους παραγωγούς έως το τέλος της περιόδου εμπορίας 1997/98.

Η ενίσχυση αυτή ορίζεται σε 2,50 Ecu ανά 100 χιλιόγραμμα γάλακτος για την περίοδο που μεσολαβεί ανάμεσα στην έναρξη της ισχύος του παρόντος κανονισμού και την έναρξη της περιόδου εμπορίας 1993/94 και μειώνεται κατά το ένα έκτο, το ένα πέμπτο, το ένα τέταρτο, το ένα τρίτο και κατά το ήμισυ για τις περιόδους εμπορίας 1993/94, 1994/95, 1995/96, 1996/97 και 1997/98 αντίστοιχα.

2. Η ενίσχυση που προβλέπεται στην παράγραφο 1 θεωρείται ως παρέμβαση κατά την έννοια του άρθρου 1 παράγραφος 2 του κανονισμού (ΕΟΚ) αριθ. 729/70 (2).

Άρθρο 3

Οι λεπτομέρειες εφαρμογής της ενίσχυσης που προβλέπεται στο άρθρο 2 θεσπίζονται σύμφωνα με τη διαδιακσία που προβλέπεται στο άρθρο 30 του κανονισμού (ΕΟΚ) αριθ. 804/68 (3).

Σύμφωνα με την ίδια διαδικασία θεσπίζονται, ενδεχομένως, τα μεταβατικά μέτρα που είναι αναγκαία για να διασφαλίσουν την ομαλή εφαρμογή του καθεστώτος που προβλέπεται από τον παρόντα κανονισμό.

Άρθρο 4

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Μαρτίου 1993.

Για το Συμβούλιο

Ο Πρόεδρος

B. WESTH

(1) ΕΕ αριθ. C 21 της 25. 1. 1993.

(2) ΕΕ αριθ. L 94 της 28. 4. 1970, σ. 13. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 2048/88 (ΕΕ αριθ. L 185 της 15. 7. 1988, σ. 1).

(3) ΕΕ αριθ. L 148 της 28. 6. 1968, σ. 13. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 2071/92 (ΕΕ αριθ. L 215 της 30. 7. 1992, σ. 64).